PTTGC มีแผนลงทุนปิโตรฯในสหรัฐ มูลค่า 5.7 พันล้านเหรียญฯ
PTTGC มีแผนลงทุนปิโตรฯคอมเพล็กซ์ในสหรัฐ มูลค่าราว 5.7 พันล้านเหรียญฯ คาดชัดเจนใน Q1/60
18 ต.ค. 2559

นายสุพัฒนพงษ์ พันธ์มีเชาว์ ประธานเจ้าหน้าที่บริหาร และกรรมการผู้จัดการใหญ่ บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่า โครงการปิโตรเคมีคอมเพล็กซ์ในสหรัฐฯ จะสามารถสรุปความชัดเจนได้ภายในไตรมาส 1/60 หลังจากได้นำกลุ่มผู้บริหารธนาคารพาณิชย์ของไทยที่จะเป็นผู้สนับสนุนวงเงินกู้ไปดูสถานที่จริง เพื่อให้เข้าใจสถานะของโครงการ รวมถึงได้พบกับผู้ที่เกี่ยวข้องทั้งกลุ่มซัพพลายเออร์และกลุ่มลูกค้า เป็นต้น โดยบริษัทมีแผนจะใช้เงินกู้สำหรับการลงทุนทั้งจากสถาบันการเงินชั้นนำในประเทศและต่างประเทศ
 “สิ้นปีนี้ถึงไตรมาสแรกปีหน้า น่าจะเห็นความชัดเจนได้ว่าตัวการลงทุนเป็นอย่างไร ราคาวัตถุดิบ สถาบันการเงินในประเทศ สถานการณ์ของตลาดทั้งสหรัฐ ซึ่งเป็นเป้าหมายหลัก และเอเชียที่เป็นตลาดส่งออกสำคัญ”นายสุพัฒนพงษ์ กล่าว
นอกจากนี้ บริษัทยังอยู่ระหว่างการหาพันธมิตรเพื่อร่วมทุนในโครงการ ซึ่งปัจจุบันมีพันธมิตรจากญี่ปุ่นอยู่แล้ว 1 ราย และกำลังเจรจากับพันธมิตรอีก 2-3 ราย แต่บริษัทจะยังคงเป็นผู้ถือหุ้นใหญ่มากกว่า 50%
ขณะที่โครงการลงทุนดังกล่าว เบื้องต้นจะเป็นการผลิตเอทิลีน กำลังการผลิต 1 ล้านตัน/ปี ใช้วัตถุดิบก๊าซอีเทนจากก๊าซธรรมชาติที่ผลิตจากชั้นหินดินดาน (shale gas) คาดว่าจะเริ่มผลิตได้ในปี 64 มูลค่าการลงทุนยังเป็นวงเงินเดิม
อนึ่ง PTTGC มีแผนจะลงทุนปิโตรเคมีคอมเพล็กซ์ในสหรัฐ มูลค่าเบื้องต้นราว 5.7 พันล้านเหรียญสหรัฐ โดยบริษัทเลือกทำเลที่ตั้งโครงการที่มลรัฐโอไฮโอ ในสหรัฐฯ และมีมารูเบนี จากญี่ปุ่นเข้ามาร่วมเป็นพันธมิตรแล้ว 1 ราย และอยู่ระหว่างการหาพันธมิตรเพิ่มเติมอีก